recursal/SuperWikiNEXT-32B huggingface dataset:
**קאמי ד'אוסטן דה לה בומה, דוכס טאלאר** (צרפתית: **Camille d'Hostun de la Baume, duc de Tallard**‏; 14 בפברואר 1652 – 20 במרץ 1728) היה אציל, דיפלומט ואיש צבא צרפתי.

ביוגרפיה
--------

טאלאר קיבל פיקוד על יחידה בצבא צרפת כבר בגיל 15‏. מאוחר יותר הוא שירת תחת פיקודו של הנסיך קונדה בארצות השפלה הדרומיות, והחל מ-1764 תחת אנרי דה לה טור ד'אוברן באלזס. הוא קודם לדרגת מרשל דה קאם ב-1678, ושירת במלחמת תשע השנים שנערכה בשנים 1688–1697.

ידידותו עם המלך לואי הארבעה עשר סייעה לו להגיע לתפקידים בעלי חשיבות. לאחר המלחמה הוא שירת במשך שנתיים כשגריר לחצר סנט ג'יימס, היכן שהידע המקיף שלו בנושאים שונים בפוליטיקה של אירופה הוכיח את עצמו כבעל ערך. כשהמלך ג'יימס השני מת בספטמבר 1707, הכיר לואי בבנו של ג'יימס כיורש לכתר האנגלי. בעקבות כך החליט המלך ויליאם השלישי לגרש את טאלאר מלונדון ב-1702‏.

הקריירה הצבאית של טאלאר הגיעה לשיאה במלחמת הירושה הספרדית. ב-7 בספטמבר 1703 כבשו דוכס בורגונדיה וטאלאר את העיר רייזאך, ולאחר מכן המשיך טאלאר ופלש ללנדאו באמצע אוקטובר. כוח עזר בפיקודו של הנסיך מהסן-קאסל הובס על ידי כוחותיו של טאלאר בקרב שפיירבאך ב-15 בנובמבר. כתוצאה מכך נכבשה לנדאו כעבור יומיים. זמן קצר לאחר מכן הוענקה לטאלר דרגת מרשל של צרפת.

ב-1704 נשלח טאלאר לחזק את הצבא הפרנקו-בווארי של מקסימיליאן השני עמנואל ושל פרדיננד דה מדסין, שחנה על גדות הדנובה והיה מאוים על ידי צבא הברית בפיקודם של הדוכס ממרלבורו והנסיך אויגן מסבויה. טאלאר יצא משטרסבורג ב-1 ביולי, אך למרות שהמצור על וילינגן הוכיח את עצמו כמאמץ עקר הוא הצליח להעביר 34,000 חיילים דרך היער השחור, והגיע לאולם ב-5 באוגוסט.

טאלאר הוצב כמפקד הצבא הפרנקו-בווארי המאוחד, אך בקרב בלנהיים שנערך ב-13 באוגוסט 1704 הוא נחל מפלה ניצחת ממרלבורו. לאחר תום הקרב הוא נלקח בשבי, הובא לאנגליה ונכלא בנוטינגהאם.

לאחר ששוחרר ב-1711 חזר לצרפת. למרות האסון של בלנהיים נראה היה כי לואי לא רוחש איבה למרשל. טאלאר קיבל תואר דוכס ב-1712, וב-1715 צורף לאצולה הגבוהה של צרפת. לואי הארבעה עשר הורה בצוואתו למנות את טאלאר למועצת המלוכה, אך הדוכס מאורליאן הצליח להביא לביטול הצוואה. טאלאר נבחר לנשיא האקדמיה הצרפתית למדעים ב-1724, וב-1726 התמנה לשר בממשלה. הוא מת ב-1728.

קישורים חיצוניים
----------------

ויקישיתוף מדיה וקבצים בנושא **קאמי ד'אוסטן, דוכס טאלאר** בוויקישיתוף
* מרשל טאלאר באתר "היסטוריה של נוטינגהמשייר"

הערות שוליים
------------

1. 1 2 3  Falkner, James. Blenheim 1704: Marlborough's Greatest Victory, p. 104. Pen & Sword Books Ltd, (2004). ISBN 1-84415-050-X
2. ↑  Churchill, Winston. Marlborough: His Life and Times, Bk. 1, vols. i & ii, p. 426. University of Chicago Press, (2002). ISBN 0-226-10633-0
3. ↑  Chandler, David G. Marlborough as Military Commander, p. 136. Spellmount Ltd, (2003). ISBN 1-86227-195-X

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007317160905171
* BnF: cb14953798h (data)
* GND: 115598162
* ISNI: 0000 0000 7986 8566
* LCCN: n2016005771
* NLP: a0000003681761
* SNAC: w68p6b86
* SUDOC: 189723394
* VIAF: 22875107
* WorldCat: lccn-n2016005771

 |
"**לילה שקט עבר על כוחותינו בסואץ**" הוא שיר שכתב, הלחין וביצע מאיר אריאל. השיר נכתב מיד לאחר מלחמת יום הכיפורים מתוך חוויותיו האישיות של אריאל, ויצא לאור בשנת 1984 באלבומו "...וגלוי עיניים".

רקע
---

מאיר אריאל היה לוחם בחטיבת הצנחנים. לאחר מלחמת ששת הימים כתב את השיר "ירושלים של ברזל" על בסיס השיר "ירושלים של זהב", לאחר שהשתתף בקרבות לכיבוש ירושלים.

במלחמת יום הכיפורים שירת אריאל במילואים בסיני במסגרת גדוד 416 של חטיבת הצנחנים 247. בתקופה בה ישב הגדוד באזור העיר סואץ לאחר הפסקת האש, כתב את השיר. במהלך המלחמה הגיע דורי בן זאב, חברו של אריאל, לסואץ כדי להקליט תוכנית לגלי צה"ל. בהקלטה ביצע אריאל ארבעה שירים שכתב, וביניהם גם שיר זה. התוכנית לא שודרה לבסוף.

לדברי מאיר אריאל הוא קרא את הספר "איים בזרם" בעת שירות המילואים עד לנקודה מסוימת, עלה לשמירה, ולאחר מכן כתב את השירה והמשיך בקריאת הספר. לדבריו השיר הוא "צילום אותנטי של מצב שהייתי בו, היחיד אולי שאני יכול להצביע עליו מכל השירים שכתבתי". בשנת 1975 הוציא אריאל תקליט שדרים לשיר, אך השיר לא נכנס לתקליטו הראשון של אריאל "שירי חג ומועד ונופל".

בשנת 1984 נכלל השיר באלבום השני שהוציא אריאל "...וגלוי עיניים". בהקלטה זו נוספה בסוף השיר מספר שורות באנגלית בסוף השיר בו נקרא הנמען לחזור הביתה, וכן השורה "לילה שקט עבר על כוחותינו בצידון" המתייחסות למלחמת לבנון הראשונה.

השיר בוצע ברבים מערבי המחווה השנתיים שנערכו לזכרו של אריאל. במופע שנערך בשנת 2000 ותועד על גבי האלבום "עם הגב לים", שר אותו אהוד בנאי. במופע שנערך ב־2001 ותועד באלבום "ערב כחול עמוק" שרה את השיר מיקה קרני.

תוכן השיר
---------

הדובר בשיר הוא חייל בשירות מילואים צבאי. הוא מספר על חוויותיו כחייל ובנוסף מספר את תמצית הספר "איים בזרם" שכתב ארנסט המינגוויי ויצא לאור בשנת 1970, ומהדורה עברית בתרגומו של אהרון אמיר יצאה בשנת 1972.
ארבעת הבתים הראשונים של השיר מוקדשים לסיפור אודות תומאס האדסון שכתב המינגוויי. בהמשך עובר הדובר לדבר על עצמו: הוא מספר על המתרחש בשמירה, על מה שהוא רואה במשקפת ועל דיווח על חוליית אויב, עד שמגיע חייל אחר להחליף אותו. בסיום השיר חוזר הדובר אל הסיפור.

בשיר מוזכר השיר "לך לך" של הפרברים ("ולך לך שרים לי במצעד הפזמונים, הייתי טס לא רק הולך מכאן כעת")

בהופעות היה מספר מאיר אריאל בהקדמה לשיר את הרקע לשיר, הכולל את הווי החיילים בסיני.

בשנות מלחמת ההתשה נהג "קול ישראל" להשתמש לעיתים ביומני החדשות ובחדשות עצמן בצירוף המילים "לילה שקט עבר על כוחותינו ..."

לקריאה נוספת
------------

* נסים קלדרון (בשיתוף עודד זהבי), **ארול אחד : מאיר אריאל - ביוגרפיה**, עמ' 140–151, הוצאת כנרת, זמורה-ביתן, 2016

קישורים חיצוניים
----------------

* מילות השיר, באתר שירונט
* מאיר אריאל - לילה שקט עבר על כוחותינו בסואץ, סרטון באתר יוטיוב (אורך: 4:54)
* מידע על לילה שקט עבר על כוחותינו בסואץ בקטלוג הספרייה הלאומית
* מאיר אריאל ולהקת כריזמא, לילה שקט עבר על כוחותינו בסואץ, הופעה בהארד רוק קפה, 1996, סרטון באתר יוטיוב (אורך: 10:12)
* אורי הייטנר, פינתי השבועית ברדיו: לילה שקט עבר על כוחותינו בסואץ, בבלוג של אורי הייטנר, 11 ביוני 2012
* חן מלול, מאיר אריאל כותב מהחזית, בבלוג "הספרנים" של הספרייה הלאומית, 4 במרץ 2018

הערות שוליים
------------

1. ↑  ניסים קלדרון, ארול אחד, עמ' 145-146.
2. ↑  מאיר אריאל – לילה שקט עבר על כוחותינו בסואץ, באתר soundcloud (הספרייה הלאומית), הוקלט ב-1986
3. ↑  לילה שקט עבר על ארנסט המינגוויי, באתר האינטרנט של עופר גביש
"**שדות גולדברג**" (ידוע גם בשם "**ילדתי שלי**", על פי מילותיו הראשונות) הוא פזמון שכתב, הלחין וביצע מאיר אריאל. השיר יצא לאור בשנת 1984. ונכלל באלבומו השני, "...וגלוי עיניים".

הדובר בשיר הוא אדם המזהיר את ילדתו מפני סכנות העומדות בפתח, מפני פיתויים המופיעים סביבה ומפני מקסמי שווא העלולים לאכזבה.

השיר מתכתב עם שירה של לאה גולדברג "האומנם".

ההשוואה בין שיר "האומנם" לשיר "שדות גולדברג"
--------------------------------------------

השיר נקרא "שדות גולדברג", כשם משפחתה של המשוררת לאה גולדברג. הוא מתכתב עם שירה "האמנם" שפורסם לראשונה בשנת 1943 בתקופת השואה.
מאיר אריאל פירש את השיר "האמנם" כקריאה לנערה לצאת אל המרחב, ובשירו הוא מזהיר את הנמענת מפני הסכנות.

בשיר של גולדברג נכתב "את תלכי בשדה לבדך" בעוד בשירו של אריאל נכתב "אל תלכי לבדך בשדה".

בשיר של גולדברג נכתב "שלפי שיבולים ידקרוך" ואצל אריאל נכתב "לבך נמרט נשרט".

בעוד גולדברג כתבה על "עלי אספסת", מאיר אריאל כתב על "עלי בננה".

בשיר של גולדברג נכתב "בשדה הרטוב וירחב" ו"ראי השלולית הזהוב" ובשירו של אריאל נכתב "מרחב השדה המוזהב".

בשיר של גולדברג נכתב "מטר ישיגך" ובשירו של אריאל נכתב "מטר רץ".

בתרבות
------

* השיר שימש בתור שיר הנושא והפתיח של הסדרה הישראלית תמרות עשן. הפתיח כלל עיבוד גיטרה למנגינת השיר, בביצוע אבי בללי.

קישורים חיצוניים
----------------

* ביצוע מוקלט של שדות גולדברג בצירוף מילות השר באתר הספרייה הלאומית

* סרטון השיר "שדות גולדברג" באתר יוטיוב

* מילות השיר "שדות גולדברג" באתר שירונט

הערות שוליים
------------

1. ↑  אורי הייטנר, פינתי השבועית ברדיו: "שדות גולדברג", בבלוג של אורי הייטנר, מרץ 2012
2. ↑  עופר גביש, שדות גולדברג האמנם?, באתר האינטרנט של עופר גביש
**טארק אל-יונסי** (בערבית: **طارق اليونسي**; נולד ב-23 בפברואר 1988) הוא כדורגלן נורווגי-מרוקאי המשחק בשונאן בלמארה בעמדת החלוץ.

קריירת מועדונים
---------------

אל-יונסי נולד באל חוסיימה שבמרוקו. בגיל 12 עבר עם משפחתו לנורווגיה ובאותה שנה החל לשחק כדורגל בקבוצת הנוער של נילנדה ממנה עבר לטרוסוויק. בגיל 18 הצטרף לקבוצת הבוגרים של פרדריקסטאד מליגת העל הנורווגית, ואף זכה לשחקן הצעיר של העונה בעונות 2005, 2006.

באוגוסט 2008 אל-יונסי חתם בהירנפיין מליגת העל ההולנדית. את הופעת הבכורה שלו אל-יונסי ערך נגד פולנדם בו גם כבש את שער הבכורה שלו בקבוצה. בסיום העונה זכה עם הקבוצה בגביע.

ב-19 בפברואר 2010 אל-יונסי חזר לנורווגיה והושאל ללילסטרום. ב-11 בינואר 2011 חזר לקדנציה שנייה בפרדריקסטאד.

ב-9 באוגוסט 2012 חתם ברוזנבורג בלקלאב ל-3 שנים.

ב-18 ביוני 2013 אל-יונסי חתם בהופנהיים מהבונדסליגה והצטרף אליה כשבוע לאחר מכן.

ב-26 באוגוסט 2016 אל-יונסי חתם באולימפיאקוס מליגת העל היוונית תמורת כמיליון אירו. ב-11 בספטמבר 2016 אל-יונסי הבקיע את שער הבכורה שלו בקבוצה בניצחון 1-6 נגד וריה.

בקיץ 2017 הושאל לקרבאך מליגת העל האזרית.

ב-30 בינואר 2018 חתם בא.י.ק סולנה מליגת העל השוודית.

ב-12 בינואר 2020, אל-יונסי חתם בשונאן בלמארה מליגת העל היפנית.

קריירה בינלאומית
----------------

ב-28 במאי 2008 אל-יונסי ערך את הופעת הבכורה שלו בנבחרת נורווגיה בתיקו 2-2 נגד אורוגוואי בו גם כבש את שער הבכורה שלו בנבחרת. בינואר 2013 אל-יונסי ענד לראשונה את סרט קפטן הנבחרת לקראת משחקי הידידות נגד זמביה ודרום אפריקה. במשחק נגד האחרונה, אף כבש את השער היחיד במשחק.

תארים
-----

פרדריקסטאד
* הגביע הנורווגי: 2006

הירנפיין
* הגביע ההולנדי: 2008/2009

אולימפיאקוס
* ליגת העל היוונית: 2016/2017

אישיים
* הכדורגלן הצעיר של העונה בליגת העל הנורווגית: 2006, 2007

קישורים חיצוניים
----------------

ויקישיתוף מדיה וקבצים בנושא **טארק אל-יונסי** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
**רעידת האדמה של ארזינג'אן** פקדה את מזרח טורקיה בשעה 1:57:23 לפנות בוקר (שעון מקומי) ב-27 בדצמבר 1939 עם עוצמה 8–8.2 בסולם ריכטר, של 7.8 בסולם מגניטודה לפי מומנט (Mw) ועוצמה מקסימלית של XII (*אקסטרים*) בסולם מראקלי. זוהי רעידת האדמה החזקה ביותר שתועדה בטורקיה, מאז רעידת האדמה בצפון אנטוליה (אנ') ב-1668 שהייתה חזקה יותר. רעידת האדמה הייתה בין האירועים הגדולים ברצף של רעידות שהשפיעו על טורקיה בהעתק צפון אנטוליה בין 1939 ל -1999.ברעידה התרחש קרע במשטח (אנ'), עם תזוזה אופקית של עד 3.7 מטר בקטע באורך 360 ק"מ באזור ההעתק. ברעידת האדמה נספו 39,968 אנשים, ונפצעו כ-100,000, מה שהפך אותה לאסון הטבע עם מספר הנפגעים הרב ביותר בטורקיה של המאה ה-20.

רקע
---

העתק צפון אנטוליה באסיה הקטנה הוא גבול טרנספורמציה (אנ') עיקרי שבו הלוח האירו-אסיאתי מחליק על פני המיקרו-לוח האנטולי הקטן יותר. השבר משתרע על פני 1,600 ק"מ ממזרח טורקיה ועד לים מרמרה. אזור ההעתק היה ונשאר פעיל מאוד. ארזינג'אן נהרסה ברעידות אדמה לפחות 11 פעמים מאז 1,000 לספירה. בין 1942 ל-1967, אירעו שש רעידות אדמה גדולות לאורך אותה שבר, בהן שלוש מעל 7 בMw.

רעידת אדמה
----------

עם מוקד רעש סמוך לעיר ארזינג'אן, שבר רעידת האדמה התפשט מערבה לאורך של 400 ק"מ. עד היום ניתן לראות את קרעי פני השטח שנוצרו. נוצר קרע של עד 360 ק"מ על פני השטח. חושבה תזוזה ממוצעת של בין 2.3 מטר ל-8.8 מטר. תזוזות אנכיות נמדדו ב-0.5–2.0 מטר. ההחלקה האופקית המקסימלית הייתה 10.5 מטר. הרעידה נמשכה 52 שניות.  הרעידה גם גרמה לצונאמי בגבהים של 1-3 מטר שפגע בחוף הים השחור. העברת מתח קולומב (אנ') מרעידת האדמה של 1939 קידמה קרעים לכיוון מערב לאורך ההעתק הצפון אנטולי. מאז 1939 עשר רעידות אדמה בעוצמה של 6.7 קרעו חלק של 1,000 ק"מ מההעתק.

נזק
---

רעידת האדמה גרמה נזק חמור לכ-116,720 מבנים. כיוון שהרעידה התרחשה בחורף היה למחלצים ולסיוע קשה אף יותר להגיע לאזורים הפגועים.

בתחילה עמד מספר ההרוגים על כ-8,000 איש. למחרת, ב-27 בדצמבר, דווח כי הוא עלה ל-20,000. במהלך אותו יום, הטמפרטורה ירדה ל-30 מעלות צלזיוס מתחת לאפס והחל מבצע חילוץ חירום. עד 5 בינואר, כמעט 33,000 מתו עקב רעידת האדמה ובשל טמפרטורות נמוכות, תנאי סופות שלגים ושיטפונות.

לאחר הרעידה
-----------

ההרס המוחלט של רעידת האדמה גרם לטורקיה לאמץ תקנות בנייה סיסמיות. הנזק שנגרם לעיר ארזינג'אן היה כה נרחב, עד שמיקומה הישן ננטש לחלוטין והיא נוסדה מחדש 4 קילומטר צפונית-מערבית למיקום הישן.

בשנת 2023 שוב התרחשה רעידת אדמה בטורקיה, ונשיא טורקיה רג'פ טאייפ ארדואן השווה את האסון לזה של 1939. אולם מבחינת הרוגים, הרעידה האחרונה הייתה קטלנית יותר מזו של 1939, ונהרגו בה למעלה מ-50,000 איש.

הערות שוליים
------------

1. ↑  Historic Worldwide Earthquakes, web.archive.org, ‏2009-08-25
2. ↑  Historic Earthquakes, web.archive.org, ‏2016-03-23
3. ↑  אוריאל בארי, ‏בפעם החמישית: רעידת אדמה הורגשה בטורקיה, באתר "סרוגים", 27 בפברואר 2023
**סאול נאני** (באיטלקית: **Saul Nanni** נולד: 4 בפברואר 1999) הוא שחקן קולנוע וטלוויזיה איטלקי.

ביוגרפיה
--------

סאול גדל בסן לזארו די סבנה, לשני הורים רופאים. לנאני אח ואחות. הוא למד בתיכון המדעי הבינלאומי תחילה ב-Liceo Galvani ולאחר מכן בתיכון Sant'Alberto. הוא נקרא על שמו של שאול התרסי.

קריירה
------

נאני הופיע לראשונה בשנת 2014 בסרט הקולנוע האיטלקי "A Boss in the Living Room". באותה שנה החל לשחק בתפקיד ראשי בסדרת הטלוויזיה "Alex & Co" ששודרה בערוץ דיסני האיטלקי. הוא הופיע בשתי עונותיה של הסדרה.

בשנת 2016 הופיע בסרט הקולנוע האיטלקי "How to Grow Up Despite Your Parents". באותה שנה החל לשחק בקומדיית המצבים האיטלקית "Non dirlo al mio capo". הוא שיחק בסדרה בשתי עונותיה. שנה לאחר מכן שיחק בסדרת הטלוויזיה האיטלקית "Scomparsa".

בשנת 2018 הופיע בסרט הטלוויזיה "Il fulgore di Don". בשנת 2019 שיחק בתפקיד ראשי בסרט הקולנוע "אחי רודף הדינוזאורים". באותה שנה החל לשחק בסדרת הטלוויזיה "תוצרת איטליה" ובסרט הקומדיה "I ragazzi dello Zecchino d'Oro".

בשנת 2020 שיחק בקומדיה האיטלקית "Under the Riccione Sun".

בשנת 2022 שיחק לצד אנג'ליקה וושינגטון וסוזנה סקאגס בסרט "אהבה עם גלידה" בהפקת נטפליקס.

בשנת 2024 שיחק בסדרת הטלוויזיה "סופרסקס". בסדרה גילם את שחקן הפורנו רוקו ספרדי בצעירותו.

קישורים חיצוניים
----------------

* סאול נאני, ברשת החברתית אינסטגרם
* סאול נאני, במסד הנתונים הקולנועיים IMDb (באנגלית)
* סאול נאני, ברשת החברתית אינסטגרם
* "סאול נאני", במסד הנתונים הקולנועיים IMDb (באנגלית)

הערות שוליים
------------

1. 1 2  Saul Nanni - ex alunno del S.Alberto Magno | Sant'Alberto Magno, Ist. Sant'Alberto Magno, ‏1 בספטמבר 2019
2. ↑  'Love & Gelato' Review: The New Netflix Film Can Be Too Sweet For One's Taste! | DMT, Digital Mafia Talkies, ‏3 במאי 2022
3. ↑  Nick Vivarelli, Variety, Variety, ‏15 בדצמבר 2023

|  |  |
| --- | --- |
| בקרת זהויות עריכת הנתון בוויקינתונים | 
* ICCU: DDSV350628

 |
**רמלה בנת אבי סופיאן** (בערבית: **رملة بنت أبي سفيان**) הידועה גם בכינוי **אום חבּיבּה** (בערבית: **أم حبيبة**) הייתה אחת מנשותיו של מוחמד, נביא האסלאם.

חייה
----

רמלה נולדה לאבו סופיאן וצפייה בנת אבי אלעאס. ההיסטוריונים חלוקים בדעותיהם בנוגע לשנת לידתה. יש האומרים שהיא נולדה בשנת 589, בעוד אחרים גורסים כי היא נולדה בשנת 594.

### נישואים ראשונים

בעלה הראשון היה עובייד אללה בן ג'חש, אחיה של זינב בנת ג'חש. בשנת 616, בעקבות הרדיפות שהחלו במכה נגד המוסלמים, היגרו רמלה ובעלה לחבש, שם היא ילדה את בתה, חביבה. הם נשארו נשואים עד להתנצרותו של עובייד, דבר שהוביל לפרידתם. הם המשיכו לגור בחבש עד לפטירתו של עובייד אללה, בשנת 627.

### נישואים למוחמד

מספר חודשים לאחר שהתגרשה מבעלה הראשון, נישאה רמלה למוחמד.

פטירתה
------

כמו בדבר שנת הלידתה, גם בנוגע לשנת פטירתה יש חילוקי דעות קלים בקרב ההיסטוריונים. דעה אחת היא שהיא נפטרה בשנת 664, בעוד שדעה אחרת אומר שהיא נפטרה בשנת 665. בדומה לשאר נשותיו של מוחמד, נקברה גם רמלה באל-בקיע.

קישורים חיצוניים
----------------

ויקישיתוף מדיה וקבצים בנושא **רמלה בנת אבי סופיאן** בוויקישיתוף

הערות שוליים
------------

1. ↑  Islam4people, www.facebook.com
2. ↑  Heritage and Legacy: Ramla bint Abi Sufyan, Umme Habiba, a Mother of the Believers – SNMC Newsletter (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* TDVİA: ummu-habibe

 |
**יאיר הירש** (נולד ב-1976) הוא מנהל ישראלי, שימש כמנכ"ל משרד הפנים והוא המנכ"ל המיועד של אלומה קרן תשתיות (2020) בע"מ.

ביוגרפיה
--------

הירש גדל בחיפה ולמד בישיבת בני עקיבא נתיב מאיר בירושלים וישיבת ההסדר שבות ישראל. הוא שירת בצה"ל כקצין בסדיר ובהמשך במילואים והגיע לדרגת אלוף-משנה. בתפקידו האחרון שימש רמ"ט חטיבה 11.

הירש בוגר תואר ראשון ושני במשפטים מאוניברסיטת בר-אילן. כיהן כמנכ"ל בשתי חברות בנות בתחום המזון בקבוצת ליימן שליסל וכסמנכ"ל התפעול בקבוצת התקשורת של איש העסקים שלמה בן-צבי שכללה בין היתר את מקור ראשון, ואת החינמון ישראלי. באוגוסט 2007, פוטר מתפקידו לאחר כישלון השקת החינמון "ישראלי".

בשנים 2015–2019 כיהן כראש מטה שרת המשפטים איילת שקד. לאחר סיום תפקידו כראש מטה חזר לתחום העסקי ושימש מנכ"ל בפועל בחברת KCR המתמחה בניהול חברות שנקלעו לקשיים תזרימיים תחת נאמן בית המשפט. בנוסף כמרכז ומוביל מדיניות ופיתוח עסקי בחברות ביטחוניות. כמו כן שימש מנכ"ל חברת משק אחיה.

לאחר הקמת ממשלת ישראל השלושים ושש ב-2021 מונה למנכ"ל משרד הפנים שבראשות איילת שקד. עם כניסתו לתפקיד, מאחר שהוא מתגורר במאחז קידה במבנה שמעמדו התכנוני לא הוסדר, חתם הירש על הסדר למניעת ניגודי עניינים, בו התחייב להימנע מטיפול בנושאים הקשורים למאחז קידה ובנושאים הקשורים למקבצי בנייה שאינם מוסדרים באופן חוקי ונמצאים בתחום יהודה ושומרון, אלא באישור היועץ המשפטי של המשרד. ב-20 ביולי היועץ המשפטי לממשלה, אביחי מנדלבליט, הורה לנציבות שירות המדינה לבחון מחדש את מינויו של הירש למנכ"ל משרד הפנים, לאחר שהתברר שקיים צו הריסה נגד ביתו במאחז קידה, ולא צו להפסקת עבודות כפי שטען תחילה. בהמשך קבע מנדלבליט שניתן לאשר את מינויו של הירש למרות קיומו של צו ההריסה.

באוגוסט 2023 פורסם שהירש מונה למנכ״ל אלומה קרן תשתיות (2020) בע"מ, הנסחרת בבורסה לניירות ערך בתל אביב.

חיים אישיים
-----------

הירש נשוי ואב לשבעה, מתגורר במאחז קידה.

קישורים חיצוניים
----------------

* שירית אביטן כהן, ‏מנכ"ל משרד הפנים בראיון ראשון: "מודל גביית הארנונה למגורים ישתנה. אנחנו בוחנים את הדרך", באתר גלובס, 30 בנובמבר 2021

הערות שוליים
------------

1. ↑  יעל גאוני, ‏תפוצת "ישראלי" יורדת משמעותית; רוב דיילי העיתון ומנהלי ההפצה פוטרו, באתר גלובס, 2 באוגוסט 2007
2. ↑  אתר למנויים בלבד רויטל חובל, יועץ חיצוני שמינתה שקד מכתיב את עמדות המדינה לבג"ץ לגבי ההתנחלויות, באתר הארץ, 20 באוקטובר 2017
3. ↑  רון שטיין, ‏מגדל בנקאות להשקעות חוברת ל-KCR "לקראת כניסתו לתוקף של חוק חדלות פירעון ושיקום כלכלי", באתר גלובס, 12 במאי 2019
4. ↑  שירית אביטן כהן, ‏איילת שקד בחרה מנכ"ל למשרד הפנים: ראש המטה שלה ואיש אמונה, באתר גלובס, 15 ביוני 2021
5. ↑  צבי זרחיה, הסדר ניגוד עניינים למנכ"ל משרד הפנים שגר במאחז, באתר כלכליסט, 11 ביולי 2021
6. ↑  אתר למנויים בלבד הגר שיזף ובר פלג, היועמ"ש הורה לבחון מחדש את מינוי מנכ"ל משרד הפנים משום שיש צו הריסה לביתו, באתר הארץ, 20 ביולי 2021
7. ↑  ערוץ 7, מנדלבליט: מינויו של יאיר הירש למנכ"ל משרד הפנים - תקין, באתר ערוץ 7, 9 באוגוסט 2021
8. ↑  דוח מיידי על מינוי נושא משרה בכירה, באתר "מאיה", 20 באוגוסט 2023

| מנכ"לי משרד הפנים |
| --- |
| 

|  |
| --- |
| אשר רוזנבלום • אליהו מירון • אהרון מויאל • יוסף חלד • יצחק שבו • מאיר ישעיהו סילברסטון • חיים קוברסקי • אריה דרעי • דב קהת • עמרם קלעג'י • יעקב אפרתי • אבי מעוז • דב גזית • מרדכי מרדכי • גדעון בר לב • אוסקר אבו ראזק • רם בלינקוב • אריה בר • גבריאל מימון • עמרם קלעג'י • יגאל צרפתי • שוקי אמרני • אורנה הוזמן-בכור • מרדכי כהן • יאיר הירש • רונן פרץ |

 |
**שמואל גולדנברג** (13 נובמבר 1883 - 1960), ידוע בשם "ס' גרגורה" או "ס' גרגור" (S. Gregore או S. Gregor), היה כלכלן וסופר.

ביוגרפיה
--------

שמואל גולדנברג נולד בעיירה אולטניצה (Oltenița) שבמחוז אילפוב (Ilfov) בדרום רומניה למשפחה יהודית בורגנית. למד בבית הספר היסודי לבנים Luca Moise בעיר פלוישט. שם הוא למד בין היתר אצל מנהל בית הספר ועורך העיתונים הרב אברהם שלמה גולד (Abraham Shlomo Gold). את לימודי התיכון סיים בבית הספר Sf. Petru și Pavel אשר גם בפלוישט. כבר בהיותו תלמיד תיכון כתב מאמרים בשבועון Vocea Sionului שיצא לאור בפלוישט בעריכתם של א. ד. רוזן ואברהם שלמה גולד. בין השנים 1898–1903 היה חבר התאחדות תלמידי התיכון "בני ציון". את לימודיו האקדמיים סיימם בווינה, שם היה פעיל באגודת הסטודנטים "קדימה".

לאחר חזרתו לרומניה, פרסם בעיתונים ציוניים של תקופתו, כגון Renaşterea Noastră, Viața Evreiască, Mântuirea, Adam ו-Ştiri din Lumea Evreiască. הוא כתב גם במדורים הכלכליים של עיתונים גדולים, היה מנציגי המשלחת לקונגרס היהודי ואף כיהן כיושב ראש המכון לתרבות יהודית "יבנה". לאחר שחרור רומניה מהכיבוש הנאצי, הוא פרסם בהוצאת Vatra את הרומן שלו בשם Dincolo שזכה בפרס מטעם חברת הסופרים הרומנים (Societatea Scriitorilor Români) בשנת 1945.

בין השנים 1946–1948 ערך וניהל את מדור הכלכלה של העיתון Semnalul ופרסם כ-300 מאמרים.

מיצירותיו
---------

* **Episod...1939** - נובלה קצרה שנכתבה בספטמבר 1939 (ככל הנראה לא פורסם)
* **Dincolo** - רומן שפוסם ב-1944

לקריאה נוספת
------------

* א"ב יפה, **בשדות זרים - סופרים יהודים ברומניה 1940-1880**, תל אביב: מרכז גולדשטיין-גורן לתולדות היהודים ברומניה המכון לחקר התפוצות אוניברסיטת תל אביב, תשנ"ו - 1966

קישורים חיצוניים
----------------

* חומר ארכיוני: יצירה ספרותית בכתב ידו של ס' גרגורה (שמואל גולדנברג) ורישום ביוגרפי קצר. ARC. 4\* ARC. 4\* 1976 / 51 (**רישום באנגלית**)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007461237905171

 |
וולוו 164
וולוו 164 שנת 1971
וולוו 164
וולוו 164E
וולוו 164E שנת 1975
סמל וולוו 164
וולוו 164E שנת 1972
**וולוו 164, (Volvo 164)**, היא מכונית סלון בתצורת סדאן שוודית יוקרתית, בעלת מנוע 6 צלינדרים. יוצרה על ידי וולוו משנת 1968–1975. יוצרו 146,008 יחידות.

דגם ""וולוו 164" הורכב בשוודיה, אוסטרליה, מלזיה ו-דרום אפריקה.

היסטוריה
--------

וולוו 164 הייתה התשובה של חברת וולוו כנגד מרצדס בנץ 250 ו-יגואר XJ 6.

מאחר שמנוע ה-6 בוכנות היה ארוך ב-50% ממנוע ה-4 בוכנות, נאלצו בוולבו לשנות את חזית המכונית ואת ה"גריל" ולהאריך את תא המנוע. המכונית כונתה 164 (סדרה 100, 6 בוכנות, 4 דלתות), וזכתה להצלחה יפה.

* גרסת הסטיישן של 164 : "וולוו 165".
* דגם הקונספט וולוו GTZ 3000 שהוצג בשנת 1970 התבסס על "וולוו 164".

### וולוו 164TE

מהדורה מוגבלת של 164,  **164TE** נעשתה בשנת 1974 ב-3 בשווקים, בריטניה, גרמניה ו-אוסטרליה.

164TE מצוידת כסטנדרט, במיזוג אוויר, רדיו מלווה ב-8 רמקולים, משענות ראש אחוריות, מנורות קריאה אחוריות, מגף שטיחים מקיר לקיר עם תאורה.

גרסה יוקרתית יותר זאת הייתה זמינה רק ב-3 צבעים: תכלת מתכתי, נחושת מתכתית וצהבהב מתכתי.

מפרט טכני ומידות
----------------

* מנוע 6 צילינדרים בטור, שסתומים עיליים, 2,978 סמ"ק, 88.9X80 מ"מ, הספק :145-175 כ"ס. גרסת ה-145 כ"ס עם 2 קרבורטורים, וגרסת 175 כ"ס עם הזרקת דלק.

(וולוו 164 - וולוו ששת הצילינדרים הראשון מאז יוצר בדגם PV800 בשנת 1958).

* תיבת הילוכים: ידנית 4 הילוכים, עם הילוך יתר חשמלי או אוטומטית 3 הילוכים - סוג בורג וורנר.
* בלמים: הידרוליים, בלמי דיסק בכל הגלגלים.
* אורך הרכב: 4,714 מ"מ
* גובה: 1,440 מ"מ
* רוחב: 1,730 מ"מ
* משקל: 1,451 ק"ג

ביצועים:

* תאוצה 0-100 קמ"ש, 8.7 שניות, ובדגם האוטומטי 11.9 שניות

וולוו 164 בישראל
----------------

מאיר חברה למכוניות ומשאיות בע"מ הוקמה בשנת 1967 ע"י מאיר קז כיבואנית בלעדית של מוצרי חברת וולוו השוודית. בתחילה ייבאה מכוניות ובהמשך משאיות, אוטובוסים, מנועים וציוד מכני כבד.

בישראל שווקה וולוו 164 מסוף שנות ה-60 של המאה ה-20 ונחשבה לרכב יוקרתי.

ראו גם
------

* וולוו
* וולוו ÖV4
* וולוו PV444 / PV544
* וולוו Duett
* וולוו 142
* וולוו 144
* וולוו 145
* וולוו סדרה 300

לקריאה נוספת
------------

* וולוו 164 (4:22 דקות), יו-טיוב
* וולוו 164 (7:01 דקות), יו-טיוב
* וולוו 1964 שנת 1972 (22:22 דקות), יו-טיוב
* וולוו 164E שנת 1972 (7:42 דקות), יו-טיוב
* קלוב 164 שוודיה - תמונות וולוו 164

קישורים חיצוניים
----------------

ויקישיתוף מדיה וקבצים בנושא **וולוו 164** בוויקישיתוף

הערות שוליים
------------

1. ↑  השקת וולוו 164 שנת 1973 (מועדון החמש השיק את הוולוו של ת. סוויסה)
2. ↑  וולוו 165 (5:19 דקות), יו-טיוב
3. ↑  וולוו 164
4. ↑  קלוב 164 שוודיה וולוו 164 נתונים טכניים
5. ↑  קובי ליאני, קובי ליאני, שבדיה‏, וולוו: מסע היסטורי בתמונות, באתר וואלה!‏, 7 במאי 2011
6. ↑  מאיר מכוניות ומשאיות בע"מ
**ניקיטה אולגוביץ' קולדונוב** (ברוסית: **Никита Олегович Колдунов**; נולד ב-19 באפריל 2000, סנקט פטרבורג) הוא כדורגלן רוסי, קשר מועדון זניט-2 סנקט פטרבורג, קבוצת המילואים של זניט סנקט פטרבורג.

קריירה
------

### נוער

מגיל שש שיחק כדורגל. הוא שיחק בקבוצת ילדים גדולים ממנו. בגיל 12 עבר ממועדון "מוצב מוסקבה" לאקדמיה של מועדון הכדורגל זניט. בשנת 2014 הוא סיים במקום השלישי בהרכב נבחרת הערים הרוסיות בפורום הבינלאומי "כדורגל לידידות". הוא נכלל לא פעם ברשימת השחקנים הטובים ביותר בעיר סנקט פטרבורג. בשנת 2015, כחלק מסגל אקדמיית זניט זכה במקום השני בטורניר לזכרו של יורי מורוזוב, בתור הקשר הטוב ביותר בתחרות. במחצית השנייה של 2016 הוא הפך לאלוף העיר סנקט פטרבורג לשחקני כדורגל עד גיל 21 עם שחקני האקדמיה של זניט שנולדו משנת 1999. ב-1 באוקטובר 2016 ערך את הופעת הבכורה שלו באליפות הנוער של רוסיה, במשחק הביתי מול ספרטק (3:0), כשיצא בדקה ה-88. במשך שלוש עונות (2016/17 עד 2018/19) שיחק 48 משחקים, כבש שני שערים.

### בוגרים

בתחילת ספטמבר 2019 עבר למועדון ליגת העל הרוסית סוצ'י. בחלק הסתיו של האליפות הוא שיחק 8 משחקים באליפות הנוער במדי קבוצת הנוער של סוצ'י, כבש שלושה שערים. את הופעת הבכורה שלו באליפות המדינה הוא ערך ב-8 בדצמבר, במשחק הבייתי מול רובין קאזאן (1:1) כשנכנס כמחליף בדקה ה-62 וקיבל כרטיס צהוב כעבור דקה.

בפברואר 2021 הושאל למועדון זניט-2 סנקט פטרבורג.

קישורים חיצוניים
----------------

* ניקיטה קולדונוב, ברשת החברתית אינסטגרם
* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר FootballDatabase.eu

הערות שוליים
------------

1. ↑  Знакомьтесь, Никита Колдунов!
2. ↑  За «Зенит»-м дебютировал самый молодой игрок в заявке сине-бело-голубых на сезон
בדגם המקרו של מבנה ה-DNA להלן ניתן לראות שני ביופולימרים פולינוקלאוטידים
**ביופולימרים** הם פולימרים אשר נוצרים על ידי אורגניזמים. בגלל עצם היותם פולימרים, ביופולימרים מכילים מונומרים אשר קשורים בקשר קוולנטי כדי ליצור מבנה גדול יותר. בכימיה מתחלקים הביופולימרים לשלוש קבוצות, על פי יחידות המונומר שהם מכילים ועל פי המבנה הכימי שלהם:

1. פולינוקלאוטידים (אנ') – ביופולימרים ארוכים יחסית, אשר מורכבים מ-13 או יותר מונומרים נוקלאוטידים.
2. פוליפפטידים – ביופולימרים קצרים אשר מורכבים מחומצות אמינו שונות.
3. רב-סוכרים – בדרך כלל ביופולימרים עם מבנה ליניארי אשר מורכב מפחמימות.

תאית היא הביו פולימר והתרכובת האורגנית הנפוצה ביותר בטבע. 33 אחוז מהחומר שמקורו בצומח הוא תאית. לדוגמה, בכותנה ישנם 90 אחוז תאית, ואילו בעץ ישנם 50 אחוזי תאית.

ננוצלולוז, או **צלולוז מיקרופיברילי** הוא ביופולימר המורכב ממיקרופיברילות של צלולוז בגודל ננומטרי. רוחבו הממוצע נע בין 5–20 ננומטר ואורכו נע בטווח רחב שבין עשרות ננומטרים ועד למיקרונים בודדים. חומר זה הוא פְּסֵאוּדוֹ-פלסטי ומכך תצורותיו הן מגוונות. ניתן לייצרו כקצף, אירוג'ל, כשכבות ננוצלולוז קשיחות וחזקות וכפולימרים גבישיים בלתי חדירים לגז.

ביופולימרים מול פולימרים
------------------------

הבדל גדול אך הגדרתי ברובו, בין ביופולימרים לפולימרים אחרים ניתן למצוא במבנם. כל הפולימרים עשויים מתתי-מבנים שחוזרים על עצמם הנקראים מונומרים. ביופולימרים לרוב בעלי מבנה מוגדר, אך זו אינה הגדרה מכלילה (לדוגמה: ליגנו-צלולוז). במקרה של חלבונים, ההרכב הכימי המדויק והרצף שבו היחידות מסודרות נקרא מבנה ראשוני.

ראו גם
------

* כימיה פולימרית
* מלנין - ביו פולימר
* ננוצלולוז

קישורים חיצוניים
----------------

ויקישיתוף מדיה וקבצים בנושא **ביופולימרים** בוויקישיתוף
* biopolymer.net
* בלוג Bio-Polym
* מה עוצר את הביו פלסטיק?
* מגזין הביופולימרים

הערות שוליים
------------

1. ↑  ראו כאן
2. ↑  Aulin, Christian; Susanna Ahola, Peter Josefsson, Takashi Nishino, Yasuo Hirose, Monika Österberg and Lars Wågberg (2009). "Nanoscale Cellulose Films with Different Crystallinities and Mesostructures-Their Surface Properties and Interaction with Water". Langmuir 25 (13): 7675–7685. doi:10.1021/la900323n. PMID 19348478.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007282394105171
* LCCN: sh85014255
* NDL: 00570451
* NKC: ph118921

 |
**סמואל ג'רארד רוג'רס** (באנגלית: **Samual Jarard Rogers**; נולד ב-17 במאי 1999 בסיאטל שבוושינגטון, ארצות הברית) הוא כדורגלן אמריקאי המשחק בעמדת הבלם בקבוצת לילסטרום מליגת העל הנורווגית ובנבחרת ארצות הברית.

קריירת מועדונים
---------------

רוג'רס גדל במחלקת הנוער של סיאטל סאונדרס. ב-26 במרץ 2017 החל לשחק בקבוצת המילואים של המועדון במסגרת ליגת ה-USL. הוא ערך 64 הופעות ליגה במדי קבוצת המילואים, בהן הבקיע שלושה שערים.

ב-20 באפריל 2021 חתם רוג'רס באוקלהומה סיטי אנרג'י מה-USL, במדיה ערך 12 הופעות ליגה.

ב-9 באוגוסט 2021 הושאל רוג'רס להאמקאם מליגת המשנה הנורווגית עד לתום עונת 2021. הוא ערך 17 הופעות ליגה במהלך תקופת ההשאלה, בהן הבקיע שער אחד. האמקאם העפילה בתום העונה לליגת העל הנורווגית, ורוג'רס חתם על חוזה קבוע במועדון.

ב-10 בפברואר 2022, חודש אחרי שחתם על חוזה קבוע בהאמקאם ומבלי ששיחק במדיה מאז חתימה זו, חתם רוג'רס ברוזנבורג מליגת העל הנורווגית. בעונת 2022 הוא ערך 23 הופעות ליגה במדי המועדון, בהן הבקיע ששה שערים.

קריירה בינלאומית
----------------

רוג'רס זכה עם נבחרת ארצות הברית עד גיל 20 בגביע הזהב עד גיל 20 בשנת 2018.

ב-28 בינואר 2023 ערך את הופעת הבכורה שלו בנבחרת ארצות הברית, בתיקו 0-0 נגד נבחרת קולומביה במשחק ידידות.

תארים
-----

גביע הזהב עד גיל 20
* נבחרת ארצות הברית עד גיל 20 (1): 2018

קישורים חיצוניים
----------------

* פרופיל, באתר Transfermarkt
* פרופיל, באתר Soccerway
* פרופיל, באתר National Football Teams
* פרופיל, באתר FootballDatabase.eu
* פרופיל, באתר ESPN

הערות שוליים
------------

1. ↑  American defender to HamKam באתר הרשמי של האמקאם, 9 באוגוסט 2021 (בנורווגית)
2. ↑  Sam Rogers joins us in Eliteserien באתר הרשמי של האמקאם, 1 בינואר 2022 (בנורווגית)
3. ↑  Sam Rogers to Rosenborg- באתר הרשמי של האמקאם, 10 בפברואר 2022 (בנורווגית)

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"סאם רוג'רס"**.
**קיילב ראיין ויילי** (באנגלית: **Caleb Ryan Wiley**; נולד ב-22 בדצמבר 2004) הוא כדורגלן אמריקאי המשחק כמגן באטלנטה יונייטד ב-MLS ובנבחרת ארצות הברית.

קריירה
------

ויילי הצטרף לאקדמיה של אטלנטה יונייטד בגיל 11, זמן קצר לפני שהמועדון המקצועי החל את עונת הבכורה שלו ב-MLS. ב-2018 שימש ויילי כנער כדורים כשאטלנטה ניצחה את פורטלנד טימברס בגמר גביע ה-MLS ב-2018.

ביולי 2020, ערך ויילי את הופעת הבכורה המקצועית שלו עם קבוצת המילואים של אטלנטה ב-USL, בהפסד 1–2 לטמפה ביי רודיס.

ב-18 בינואר 2022, חתם ויילי על חוזה "השחקן הביתי" עם אטלנטה יונייטד. בפברואר ערך את הופעת הבכורה שלו ב-MLS נגד ספורטינג קנזס סיטי, והבקיע שער בניצחון 1–3 של אטלנטה. עקב פציעות רבות בקבוצה, ויילי תפס מקום בהרכב וסיים את עונת 2022 עם 26 הופעות ליגה.

בפברואר 2023, נכלל ויילי ברשימת 20 הצעירים האמריקאים המבטיחים לעונת 2023 ב-MLS. בשבוע השלישי של העונה כבש צמד שערים ובישל שער נוסף בניצחון על שארלוט. בגיל 18 ו-79 ימים הפך לשחקן החמישי הצעיר ביותר בתולדות ה-MLS שתורם ל-3 שערים במשחק אחד. כתוצאה מכך, נבחר לנבחרת המחזור ולשחקן השבוע ב-MLS.

נבחרת לאומית
------------

בתחילת 2020 זומן, ויילי לסגל נבחרת ארצות הברית עד גיל 17 לטורניר פיתוח באנגליה. הוא ערך את הופעת הבכורה ב-19 בפברואר 2020 בהפסד 1–2 לספרד. בנובמבר 2021, בגיל 16 בלבד, זומן לסגל נבחרת ארצות הברית עד גיל 20.

ב-19 באפריל 2023, ערך ויילי את הופעת הבכורה בנבחרת הבוגרת בתיקו 1-1 במשחק ידידות נגד מקסיקו.

קישורים חיצוניים
----------------

* קיילב ויילי, ברשת החברתית אינסטגרם
* פרופיל, באתר Transfermarkt
* פרופיל, באתר Soccerway
* פרופיל, באתר FootballDatabase.eu

הערות שוליים
------------

1. ↑  McGlynn, Tolkin, & Wiley top list of 20 Young Americans to watch in 2023 MLS season, americansoccernow

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"קיילב ויילי"**.
אין תמונה חופשיתאין תמונה חופשית
**רפאל משה חפץ** (15 בפברואר 1892 – 6 באפריל 1961) היה פעיל ציוני ורופא גינקולוג. הקים וניהל מחלקה עצמאית לגינקולוגיה ויולדות בבית החולים רוטשילד בחיפה (1944–1957)

ביוגרפיה
--------

נולד בפיודורובנה, קייב, אוקראינה. בשנת 1890 עברה המשפחה ליקטרינוסלב

חפץ הצטרף לתנועת צעירי ציון. למד רפואה בלייפציג. עם פרוץ מלחמת העולם הראשונה גורש משם משום שהיה נתין רוסי.

בין השנים 1919–1915 המשיך את לימודי הרפואה בסרטוב.

עם סיום לימודיו בשנת 1919 גויס חפץ לצבא האדום. שירת 6 שנים.

בשנת 1925 שב חפץ ליקטרינוסלב שם היה רופא בבית חרושת.

בשנת 1926 נאסר לחצי שנה, לאחר שחידש את פעילותו הציונית. דינו נגזר לגירוש לאורל, אך העונש הומתק לגירוש מרוסיה הודות לעזרתה של יקטרינה פאבלובנה וולז'ין רעייתו לשעבר של מקסים גורקי שעמדה בראש "הצלב האדום הפוליטי".

באוגוסט 1926 עלה לארץ ישראל. עבד בבתי החולים: הדסה תל אביב ובבית החולים בצפת.

בשנת 1927 עבר ל-בית החולים מאיר רוטשילד בירושלים, התמחה בגינקולוגיה. במאי 1935 בית החולים עבר לבית החולים הדסה הר הצופים. עבד ב"הדסה" עד שנת 1944 כגניקולוג בכיר.

בשנת 1944 הקים וניהל במשך 14 שנים מחלקה עצמאית לגינקולוגיה ויולדות בבית החולים רוטשילד

רעייתו הייתה הד"ר אסתר לבית פלדמן.

בתו הייתה המוסיקאית, המתרגמת והפזמונאית רות חפץ.

נפטר ב-6 באפריל 1961.

הכנוס המדעי של ההסתדרות הרפואית העברית בארץ ישראל, שנת 1939
-----------------------------------------------------------

בתאריכים 31 במאי – 1 ביוני לשנת ה'תרצ"ט 1939 נערך בבית הבריאות ע"ש שטראוס ברחוב צ'נסלור, בירושלים כנס רפואי-מדעי שארגנה ההסתדרות הרפואית העברית בא"י. בכנס השתתפו מרבית מבכירי הרופאים בארץ ישראל לתקופה. ראו: ד"ר חפץ (ירושלים): הממצאים בשתן ובדם בנשים הרות בעלות היפרטוניה (ישיבה ד', יום ה', 1 ביוני)

* 
* 
* 
*

קישורים חיצוניים
----------------

* רפאל משה חפץ, באתר "החכם היומי"

הערות שוליים
------------

1. ↑  לפני הצטרפותו של חפץ לבית החולים, פעלה בבית החולים מחלקת יולדות בלבד
2. ↑  ד. כהן, מבית החולים הדסה בחיפה, דבר, 20 באוקטובר 1932
3. ↑  נסים לוי, יעל לוי, "רופאיה של ארץ-ישראל 1948-1799", איתי בחור - הוצאה לאור, מהדורה שנייה, מרץ 2012, הערך: חפץ, רפאל משה, עמוד 222
4. ↑  ראו: מידע על רות חפץ בקטלוג הספרייה הלאומית ובאתר זמרשת
5. ↑  תוכנית הכינוס המדעי של ההסתדרות הרפואית העברית בא"י לשנת ה'תרצ"ט 1939, 30 במאי – 1 ביוני בבית הבריאות ע"ש שטראוס
6. ↑  תוכנית הכנוס המדעי של ההסתדרות הרפואית העברית בא"י לשנת ה'תרצ"ט 1939, 30 במאי – 1 ביוני בבית הבריאות ע"ש שטראוס רחוב צ'נסלור, ירושלים. בין המשתתפים (לפי א'-ב'): יצחק איצקוביטש, מקס בוכמן, יחיאל קרל גוגנהיים, אדוארד גורדון יוסף (ג'וזף), בנו גרינפלדר, אברהם דרוקמן, פריץ דרייפוס, פנחס וייל, חיים ארנסט ורטהיימר, פליכס זולמן, יעקב זס, רפאל משה חפץ, לודוויג פרדיננד מאייר, פליקס מנדל, דוד מרגלית, מכס מרכוס, אריה סדובסקי, רוברט פישר, יוסף פרגר, ברנרד צונדק, גאורג צונדק, הרמן צונדק, יוליוס קליברג, שמעון רוזנבאום, יהודה לייב רוקח, משה רחמילביץ'
**הכוכב של לורה** (בגרמנית: **Lauras Stern**) היא סדרת טלוויזיה גרמנית לילדים, המבוססת על סדרת ספרים בעלת אותו שם מאת קלאוס באומגרט (גר').

בסדרה 3 עונות ו-52 פרקים, כשאורך כל פרק הוא עשר דקות. הסדרה הופקה בין השנים 2002 ו-2011, והוקרנה בתחילה בערוץ הגרמני ZDF. מאז היא מופיעה בשידורים חוזרים בקביעות ב-KiKa (אנ'). הסדרה שודרה בישראל בדיבוב עברי בטלוויזיה החינוכית החל מ-2003.

תקציר העלילה
------------

לורה היא ילדה בת 7 שעוברת עם משפחתה לעיר. בלילה הראשון בביתה החדש היא מוצאת בחצר כוכב נופל שנפצע, מביאה אותו הביתה ומטפלת בו. הכוכב מתגלה כיצור חי עם כוחות קוסמיים. לורה עוברת הרפתקאות, כשהכוכב המיוחד נמצא לצידה בשמיים.

מדבבים בעברית
-------------

בימוי הדיבוב העברי נעשה על ידי טלי סולגניק, והופק על ידי אורית יואלי סנה. את הדמויות דיבבו מיכל צפיר, עידו מוסרי, רמה מסינגר, גליה שפרינג בצר, אורנה כץ, דור צויגנבום ורועי וינברג. את שיר הפתיחה בגרסה העברית ביצעה מיכל צפיר.

קישורים חיצוניים
----------------

* 

* "הכוכב של לורה", במסד הנתונים הקולנועיים IMDb (באנגלית)

* "הכוכב של לורה", באתר נטפליקס

* "הכוכב של לורה", במסד הנתונים הקולנועיים KinoPoisk (ברוסית)
* הכוכב של לורה, במיזם "אישים" לתיעוד היצירה הישראלית
* שיר הפתיחה והסיום באתר יוטיוב
שחזור אפשרי של אריה אמריקני
**אריה אמריקני** (שם מדעי: *Panthera atrox*) הוא מין של טורף נכחד הקרוב לאריה מהסוג פנתר שבמשפחת החתוליים. האריה היה אנדמי לאמריקה הצפונית ולצפון מערב אמריקה הדרומית. הוא חי בתקופת הפליסטוקן, לפני 340,000 עד 11,000 שנים, לערך, אז נכחד. בדיקות גנטיות הראו שהוא קרוב לאריה המערות שחי באותה התקופה באירואסיה.

האריה האמריקני הוא מהחתוליים הגדולים ביותר שהתקיימו אי פעם, גדול ב-25% לערך מהאריה האפריקני של ימינו.

תיאור
-----

מקור אריה זה הוא אמריקה הצפונית. עם זאת, מעריכים שהאריות נדדו עד לצפון-מערב אמריקה הדרומית כחלק מהחילוף האמריקני הגדול. משערים שאורך גופו היה 2.5-1.6 מטרים, וגובה כתפיו היה 1.2 מטרים כשעמד. כלומר, הוא התחרה על טרף קטן יותר מאשר הדוב קצר-הפנים הענקי, שהיה הטורף הגדול ביותר באמריקה הצפונית בזמנו. הוא היה בנוי בצורה פחות מאסיבית מאשר הטיגריס השנחרבי, שייתכן והגיע למשקל של 360 ק"ג. גולגולתו דמתה לזו של היגואר.

כמאה פרטים של אריות אמריקנים אותרו בבורות הזפת בלה בריאה שבקליפורניה, כך שמבנה גופם ידוע היטב. המאפיינים והשיניים שלהם מזכירים מאוד אריות מודרניים, אך הם גדולים מהם במידה ניכרת. מעריכים כי האריה האמריקני הוא תת-המין הגדול ביותר של האריה.

טווח
----

האריות הקדומים ביותר באמריקה מדרום לאלסקה חיו בתקופת הפליסטוקן, לפני כ-340 אלף שנה. לאחר מכן, הם התפשטו בצורה נרחבת מאלברטה עד מרילנד ופרו. באמריקה הצפונית הם נמצאו ביותר מקומות במערב מאשר במזרח. נמצאו אף שרידים בדרום, עד לצ'יאפס, שבמקסיקו.

הם לא נמצאו באותם אזורים בהם היגואר היה נוכח, שכן האחרון העדיף יערות וג'ונגלים, בעוד שהאריה האמריקני העדיף אזורים פתוחים.

כמו יונקים גדולים רבים, הם נכחדו בסוף תקופת הפליסטוקן או בתחילת תקופת ההולוקן. המאובנים האחרונים שנמצאו, באדמונטון, מעריכים את תקופת חייהם לעד לפני 11,350 שנה.

סביבה
-----

בחלק מהאזורים בהם היו נפוצים, האריות חיו בתנאי אקלים קרים. קרוב לוודאי שהם השתמשו במערות לצורך מחסה מהקור. ייתכן והם ריפדו את המאורות שלהם בעלים או בעשבים, בדומה לטיגריס הסיבירי של ימינו.

בבורות הזפת בלה-בריאה נמצאו פחות מאובנים שלהם משל כל טורף אחר, כגון הטיגריס השנחרבי או זאב הבלהות. הדבר עשוי להצביע על כך שהם היו חכמים מספיק על מנת להימנע מהסכנה.

האריה האמריקני צד איילים, סוסים, גמלים, טפירים, ביזון אמריקאי, ממותות ואוכלי צמחים גדולים אחרים. עצמותיהם נמצאו באתרים אינדיאניים- עובדה היכולה לרמז שציד על ידי האדם תרם להכחדתם.

סיווג
-----

האריה האמריקני סווג תחילה כמין רחוק בסוג פנתר, וניתן לו השם המדעי *Panthera atrox*, שמשמעותו "פנתר אכזר" בלטינית. כמה כותבי מאמרים מודרניים קיבלו דעה זו, אולם רוב המומחים חושבים כי הוא קרוב של האריה האפריקאי ושל אריה המערות, הנכחד גם הוא. ישנם פלאונטולוגים מודרניים המסווגים אותו כתת-מין של האריה ולא כמין נפרד, אחרים חוזרים לסברה המקורית ומניחים שהוא מין נפרד שהתפתח באמריקה הצפונית בנפרד משאר האריות, כך שהוא מין עצמאי.

בתרבות
------

* אריה אמריקני הופיע בסדרה "מועדון הקרב הג'ורסי" במהלכה הוא טורף ביזון, אך נהרג על ידי דוב קצר-פנים.
* בנוסף הוא הופיע בסדרה "העולם החדש הפראי".

קישורים חיצוניים
----------------

ויקישיתוף מדיה וקבצים בנושא **אריה אמריקני** בוויקישיתוף
* אריה אמריקני, באתר האנציקלופדיה של החיים (באנגלית)
* אריה אמריקני, באתר GBIF (באנגלית)
**כלא שש** היה הרכב ראפ ישראלי המונה שלושה חברים: איתמר אליאסי (יאנג), אמיר פז (בייבי ג'י) ועמית אלק (סיקס).

היסטוריה
--------

ההרכב בתצורתו הנוכחית נוסד בשנת 1998. עוד לפני האלבום הראשון הוציא ההרכב מספר שירים בתפוצה פרטית או באוספים מחתרתיים והשתתפו במספר אירועי להקות צעירות וערבי היפ-הופ.

בשנת 2000 השתתפו כלא 6 באלבום האוסף של חברת מאד מאן, "מיקרופון למקסימום" בשירים "סגנון חופשי" עם סניקס ו"המשחק". ב-2001 השתתפו כלא 6 באלבום השני, "מיקרופון למקסימום 2" בשירים "מכים שנית", גם הוא עם סניקס ו"תמיד קדימה".

ב-2004 השתתפו כלא 6 בשיר "ישראל" ביחד עם סאבלימינל, הצל, שי 360 וצ׳ולו מתוך האלבום "אולסטארז". השיר אף נכלל באלבומם של ההרכב.

באוגוסט 2004 הוציאו כלא 6 את אלבום הסולו הראשון שלהם, "כלא 6", שכלל בתוכו את הסינגלים "פצצת זמן" ו"דיבור חדש".

לאחר צאת האלבום הראשון התפרסמו כלא 6 כאשר התארחו בעיבוד המחודש לשיר "זה היה ביתי", שבוצע על ידי הילה הררי והתארח בבית אחד מני בגר. הסינגל יצא בשנת 2004, בסמוך לתוכנית ההתנתקות, ועורר סערה רבה.

האלבום השני של ההרכב, "חופשי להשתחרר", יצא במרץ 2006 וכלל את הלהיטים "דרך המלך", "לא יכול" (חידוש לשיר "לא יכול להוריד ממך את העיניים" של מאיר אריאל) ו"זה היה ביתי"(שיצא שנתיים לפני).

בשנת 2008 הוציאו ההרכב את שירם, "ג׳רוסלם"

בשנת 2009 התארחו כלא 6 ברימיקס לשיר, "מה אתה אומר" מתוך האלבום של שי 360 "כולם רוצים את האמת" יחד עם פלד ואורטגה, דנידין, מטרו ו-dj בריינדד.

בשנת 2011 הוציאו את השירים "ידיים באוויר" ו"סקסי" ביחד עם הרכב ההיפ הופ "האידיוטים" במסגרת המיקסטייפ של האידיוטים שנקרא "מי אידיוט?"

כלא 6 הופיעו במשך זמן רב בפרויקט "הנוער ינהג אחרת" של עמותת "אור ירוק" המקדמת נהיגה בטוחה בקרב תיכוניסטים ובני נוער.

דיסקוגרפיה
----------

* כלא 6 (2004, בהוצאת פונוקול)
* חופשי להשתחרר (2006, בהוצאת פונוקול)
* **סינגלים:**
* דיבור חדש (2004)
* פצצת זמן (2004)
* בוא (אל תשאיר אותי פה) (2004)
* זה היה ביתי (2004)
* דרך המלך (חידוש 2006)
* זה היה ביתי (2006,עם הילה הררי)
* לא יכול (2006)

קישורים חיצוניים
----------------

* כלא 6, באתר Tab4u
* כלא 6, באתר MOOMA (בארכיון האינטרנט)
* כלא 6 באתר פזמונט
* הערוץ הרשמי של הלהקה ביוטיוב

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007296395305171
* VIAF: 124867443
* WorldCat (עם VIAF): 124867443

 |
**דילטיאזם** (שם גנרי: Diltiazem Hydrochloride) היא תרופה ממשפחת חוסמי תעלות סידן, הנועדה לטיפול במחלות לב הקשורה באספקה לקויה של חמצן לשריר הלב, ולטיפול בלחץ דם גבוה. דילטיאזם הוא נגזרת של בנזוטיאפין, בעל תכונות נוגדות יתר לחץ דם ואנטי הפרעות קצב. התרופה משווקת בישראל תחת השמות: אדיזם, דילטם, לבודקס.

מנגנון הפעולה
-------------

דילטיאזם מעכב את זרימת יוני הסידן לשריר הלב במהלך הדפולריזציה. ריכוזי סידן תוך תאי מופחת מגביר את הרפיית השריר החלק, וכתוצאה מכך מאפשר את הרחבת כלי הדם וירידה בלחץ הדם.

שפעול של שריר הלב כולל שפעול של תעלות סידן תלויות מתח מסוג L, אשר מכניסות סידן לתא והן התעלות העיקריות שאחראיות על שטף הסידן בתאי הקוצב של שריר הלב. כמקור העיקרי לסידן שאחראי על כיווץ השריר החלק בלב, אקטיבציה של תעלות סידן מסוג L מאפשר כניסה של יוני סידן לפני דה-פולריזציה והפעלה של התעלה. כניסת הסידן החוץ תאי לתא מעודדת גם יציאה של סידן ממאגר תוך תאי ברשתית האנדופלסמטית.

דילטיאזם מעכב את תעלות הסידן הרגישות למתח בכלי הדם ובכך מונע עלייה ברמות הסידן. בנוסף, הוא מפריע לשחרור יוני סידן מהרשתית האנדופלסמטית ובכך מונע את שטף הסידן החוץ תאי והתוך תאי בתאי שריר חלק ובשריר הלב. רמות הסידן הנמוכות מובילות לירידה בכיווציות שריר הלב, ירידה בתנגודת העורקית הפריפרית, משפר את אספקת החמצן לרקמת הלב ומוריד את תפוקת הלב.

התוויות
-------

דילטיאזם בישראל משמשת עבור:

* אי נוחות, אנגינה (לדוגמה: כאב או הרגשת לחץ באזור החזה) במצבים המשלבים אספקת חמצן בלתי מספקת לשריר הלב
* תעוקת לב כרונית יציבה, תעוקת לב לא יציבה, תעוקת לב מעווית כלי דם (תעוקת לב על שם פרינצמטאל)
* לחץ דם גבוה

תופעות לוואי
------------

תופעות לא רצויות כוללות תת-לחץ דם, ברדיקרדיה, סחרחורת, הסמקה, עייפות, כאבי ראש ובצקות (בעיקר בגפיים).

תופעות לוואי נדירות הן אי ספיקת לב, אוטם שריר הלב ורעילות בכבד.

התוויות נגד
-----------

מבנה כימי - דילטיאזם
- תסמונת הסינוס החולה למעט במטופלים עם קוצב לב מתפקד 

- תת-לחץ דם חמור (לחץ דם סיסטולי מתחת ל-90)

- רגישות לתרופה

- אוטם בשריר הלב וגודש ריאתי

- במקביל לטיפול בחוסמי בטא תוך ורידי

- טכיקרדיה חדרית מורכבת

- תסמונת וולף-פרקינסון-וויט

- הלם קרדיוגני

- חסימת AV מדרגה שנייה או שלישית למעט במטופלים עם קוצב לב מתפקד

- אי ספיקת לב עם מקטע פליטה מופחת לאחר אוטם חריף בשריר הלב

קישורים חיצוניים
----------------

ויקישיתוף מדיה וקבצים בנושא **דילטיאזם** בוויקישיתוף

הערות שוליים
------------

1. ↑  דילטם (Dilatam) - מדריך התרופות, באתר שירותי בריאות כללית
2. ↑  PubChem, Diltiazem, pubchem.ncbi.nlm.nih.gov (באנגלית)
3. ↑  Om Talreja, Manouchkathe Cassagnol, **Diltiazem**, Treasure Island (FL): StatPearls Publishing, 2022

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
מקלדת עם טריק פשוט העושה שימוש בחלקי המשחק קונקס כדי לאפשר למשתמש הסובל מכאבים בשורש כף היד ללחוץ על מקשי ה ctrl, alt ו- ⇧ shift בעזרת האגודל
**Life Hack** (או פטנט לחיים) הוא כל טריק, קיצור דרך, מיומנות או חידוש שמגבירים את הפרודוקטיביות והיעילות, בתחום כלשהו בחיים. במקור שימש המונח בעיקר מומחי מחשבים שטיפלו בעומס גבוה של מידע או כאלה שחיפשו שיטות יצירתיות להאיץ את זרימת העבודה שלהם בדרכים אחרות מלבד תכנות.

היסטוריה
--------

ההגדרה המקורית של המונח "Hack" היא "לחתוך במכות גסות או כבדות". בשפה המודרנית מונח זה שימש לעיתים קרובות כדי לתאר פתרון לא אלגנטי אך יעיל לבעיית מחשוב ספציפית, כגון סקריפטים (shell scripts) שנכתבו בזריזות וכלי עזר אחרים של Command Line שסיננו, גרסו ועיבדו זרמי נתונים כמו דואר אלקטרוני ו- RSS Feeds.

המונח הורחב מאוחר יותר ל־Life Hack, בהתייחס לפתרון לבעיה שאינה קשורה דווקא למחשבים ושעלולה להופיע בחיי היומיום של מתכנת. דוגמאות לסוגים אלה של Life Hacks עשויות לכלול כלי עזר לסנכרון קבצים, מעקב אחר משימות, תזכורות לאירועים, או סינון דואר אלקטרוני.

התקבלות בקהל הרחב
-----------------

המונח Life Hack הוטבע ב-2004 במהלך ועידה לטכנולוגיות מתעוררות של O'Reilly בסן דייגו, קליפורניה, על ידי עיתונאי הטכנולוגיה דני אובריאן, כדי לתאר את הסקריפטים וקיצורי הדרך ה"מביכים" (לדבריו) שאנשי IT יעילים משתמשים בהם כדי לבצע את עבודתם.

אובריאן והבלוגר מרלין מאן הנחו מאוחר יותר מפגש בשם "Life Hacks Live" בכנס O'Reilly Emerging Technology ב-2005. השניים גם כתבו יחד טור בשם "Life Hacks" עבור מגזין O'Reilly's Make אשר יצא לראשונה בפברואר 2005.

האגודה האמריקאית לדיאלקט בחרה ב־lifehack (מילה אחת) כסגנית לזוכה בתואר "המילה השימושית ביותר של 2005" (הזוכה הייתה המילה "פודקאסט"). הביטוי lifehack נוסף גם ל-Oxford Dictionaries Online ביוני 2011.

ראו גם
------

* יצירתיות
* אלתור
* עזרה עצמית
* מקגייווריזם (ביחס לגיבור סדרת הטלוויזיה מקגייוור)

קישורים חיצוניים
----------------

* The Greatest Life Hacks in the World, באתר ה-ניו יורק טיימס
* Life Hacks באתר ה-New York Magazine

הערות שוליים
------------

1. ↑  קורי דוקטורוב, רשימות של קורי דוקטורוב מהפרזנטציה הראשונה של דני אובריאן על Life Hacks, 2004
2. 1 2  Gina Trapani, Interview: father of, Lifehacker, ‏2005-03-17 (באנגלית)
3. ↑  O'Reilly Emerging Technology Conference 2004, web.archive.org, ‏2007-09-18
4. ↑  O'Reilly Emerging Technology Conference 2005, web.archive.org, ‏2007-09-10
5. ↑  makezine.com: Life Hacks, web.archive.org, ‏2012-05-27
6. ↑  American Dialect Society, Truthiness Voted 2005 Word of the Year, 2006
7. ↑  'NSFW,' 'ZOMG,' and 'Twittersphere' added to dictionary, TODAY.com, ‏2011-06-03 (באנגלית)
**אלכסנדרה "סשה" אלכסייבנה לוס** (ברוסית: **Александра "Саша" Алексеевна Лусс**; נולדה ב-6 ביוני 1992) היא שחקנית ודוגמנית צמרת רוסיה.

החל מינואר 2015 נחשבת לאחת הדוגמניות הפופולריות ביותר לפי *models.com.* הצטלמה ללוח השנה של פירלי 2015 והיא נחשבת לפנים של קו דיור ביוטי, כמו גם קרולינה הררה.

ביוגרפיה
--------

אלכסנדרה לוס נולדה ב-6 ביוני 1992 בעיר מגדן, רוסיה. בשנת 2007 עברה עם משפחתה למוסקבה, חיה תקופה ארוכה בקוטוזובסקי פרוספקט. גדלה במשפחה של הרופאים: אביה (אלכסיי לוס) רופא, אמה (מריה לוס) עבדה כגסטרואנטרולוגית, אבל עם המעבר למוסקבה שינתה מקצוע והפכה לעיתונאית ותחקירנית ועבדה בערוץ NTV. מילדות, הוריה הביאו ספרים לסשה והחדירו בה אהבה לספרות. מאז אלכסנדרה קוראת לפחות ספר אחד ביום. לסשה יש אחות, סופיה, מנישואיו הראשונים של אביה, תסריטאית, שגרה בלונדון, לסשה יש גם שלושה כלבים וחתול, שמשפחתה של סשה חילצה מהרחוב. בילדותה השתתפה בתחרויות ריקוד שונות. התעניינה בציור, ספרות, קולנוע ומוזיקה.

בשנת 2007 החלה לעבוד בחברת Avant Models. בשנת 2007 היא נכנסה למסלול ההליכה בתוכנית קולקציית אביב-קיץ של אלנה אחמדולינה.

בשנת 2012 היא כיכבה בקטלוג בוהמי. התמונות נבחרו לקטלוג של המותג, ואחריו הבחין בה קרל לגרפלד שהזמין את הדוגמנית לקחת חלק בתצוגה של קולקציית סתיו-חורף של שאנל.

בשנת 2014 היא כיכבה בלוח השנה של פירלי.

היא השתתפה בצילומים לעטיפת הגיליון החגיגי של ווג איטליה בספטמבר לכבוד חגיגות 50 שנה למגזין.

בשנת 2017 החלה את הקריירה שלה כשחקנית. היא כיכבה בסרטו של לוק בסון "ולריאן ועיר אלף הכוכבים", אשר מבוסס על סדרת הקומיקס הצרפתית "ולריאן ולורלין" מאת פייר כריסטין וז'אן קלוד מז'יר; בסרט, גילמה לוס את תפקיד הנסיכה ליחו-מינה.

בשנת 2019 גילמה את התפקיד הראשי בסרט הפעולה של לוק בסון "אנה". 

בשנת 2022 שיחקה בדמותה של ג'יימי דקר במותחן הפעולה "הורסת בלי חשבון" בבימויו של הבמאי הספרדי לואיס פרייטו. 

היא נכנסה ללימודים באוניברסיטת קיימברידג' במחלקה לתולדות הספרות.

פילמוגרפיה
----------

| שנה | סרט | תפקיד | הערות |
| --- | --- | --- | --- |
| 2017 | ולריאן ועיר אלף הכוכבים | הנסיכה ליחו-מינה |  |
| 2019 | אנה | אנה |  |
| 2022 | הורסת בלי חשבון (אנ') | ג'יימי דקר |
| TBA | *The Last Front* | לואיז |
| *Get Lost* | אלאונור |
| *Sic* |  |
| *Sheroes* |  |

### טלוויזיה

| שנה | סדרה | תפקיד | הערות |
| --- | --- | --- | --- |
| 2023 | קפטן פוֹל (אנ') | אלכסנדרה פופנגלוב | דיבוב; פרק: "Sweet Sixteen" |
|  |  |  |  |
|  |  |  |  |

קישורים חיצוניים
----------------

ויקישיתוף מדיה וקבצים בנושא **סשה לוס** בוויקישיתוף
* סשה לוס באתר FMD
* סשה לוס באתר Models.com
* סשה לוס באתר Supermodels.nl
* סשה לוס באנציקלופדיה של האופנה
* סשה לוס, ברשת החברתית אקס (טוויטר)

* סשה לוס, ברשת החברתית אינסטגרם

* סשה לוס, ברשת החברתית VK

* סשה לוס, במסד הנתונים הקולנועיים IMDb (באנגלית)

* סשה לוס, באתר Rotten Tomatoes (באנגלית)

* סשה לוס, באתר Metacritic (באנגלית)

* סשה לוס, במסד הנתונים הקולנועיים KinoPoisk (ברוסית)

הערות שוליים
------------

1. ↑  "5 фактов о модели Саше Лусс из первых уст". *Marie Claire* (ברוסית). נבדק ב-2017-06-10.

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb17864689z (data)
* GND: 1267029374
* LCCN: no2019141009
* NTA: 424567792
* SUDOC: 241524105
* VIAF: 2326156374128107710006
* WorldCat: lccn-no2019141009

 |